30.8.2012 22:07 | Pozícia Slovenského tímu v Jadranskej lige je oproti minulému roku úplne iná. Pokým vlani skončil, čo by nováčik súťaže na poslednom mieste, tento rok to vyzerá na víťazstvo. O všetkom však môže rozhodnúť najbližšie stretnutie, ktoré sa odjazdí v Žarnovici v poslednú prázdninovú nedeľu 2. septembra so začiatkom o 13.30 hod.
Slovákov ešte čakajú dve stretnutia práve so Slovincami doma a vonku. Prvé z nich sa odjazdí už v túto nedeľu v Žarnovici a v prípade víťazstva domácich rozhodne v predstihu aj o celkovom víťazovi Jadranskej ligy pre ročník 2012.
Slováci sa na štart postavia s výborným Martinom Gavendom, ktorý pred týždňom obsadil druhé miesto na Zlatej prilbe SNP v Žarnovici. Bodový prídel sa čaká aj od veľkého bojovníka a showmana Fritz Wallnera, či stále sa lepšiaceho juniora Patrika Nagya. V zostave domácich budú aj žarnovickí odchovanci Ján Halabrín a Ján Mesiarik.
Slovinci privedú do Žarnovice pomerne kvalitatívne vyrovnaný tím zložený z Matica Voldriha, Matica Ivačiča, Jerneja Pečnika, Žigu Radkoviča a Ladislava Vidu.